钦定古今图书集成/理学汇编/学行典/第266卷 > 种放
## 钦定古今图书集成/理学汇编/学行典/第266卷 > 种放

按《宋史隐逸传》：“种放，字名逸，河南洛阳人也。父诩，吏
部令史，调补长安主簿。放沉默好学，七岁能属文，不
与群儿戏。父尝令举进士，放辞以业未成，不可妄动。
每往来嵩华间，慨然有山林意。未几父卒，数兄皆干
进，独放与母俱隐终南豹林谷之东明峰，结草为庐，
仅庇风雨，以讲习为业。从学者众，得束修以养母。母”
亦乐道。薄滋味，放得辟谷术。别为堂于峰顶，尽日望
云危坐。每山水暴涨，道路阻隔，粮糗乏绝，止食芋栗。
性嗜酒，尝种秫自酿，每曰：“空山清寂，聊以养和。”因号
云溪醉侯。幅巾短褐，负琴携壶，溯长溪，坐盘石，采山
药以助饮，往往终日。值月夕，或至宵分。自豹林抵州
郭七十里，徒步与樵人往返。性不喜浮图氏，尝裂佛
经以制帷帐。所著《蒙书》十卷，及《嗣禹说表》《孟子》上下
篇、《太一祠录》，人颇称之。多为歌诗，自称退士，尝作传
以述其志。淳化三年，陕西转运宋惟干言其才行，诏
使召之。其母恚曰：“常劝汝勿聚徒讲学，身既隐矣，何
用文为？果为人知而不得安处，我将弃汝深入穷山
矣。”放称疾不起，其母尽取其笔砚焚之，与放转居穷
僻，人迹罕至。太宗嘉其节，诏京兆赐以缗钱，使养母，
不夺其志，有司岁时存问。咸平元年，母卒，水浆不入
口三日，庐于墓侧。翰林学士宋湜、集贤院学士钱若
水、知制诰王禹偁言其贫不克葬，诏赐钱三万、帛三
十匹、米三十斛，以助其丧。四年，兵部尚书张齐贤言
“放隐居三十年，不游城市十五载，孝行纯至，可励风
俗，简朴退静，无谢古人。”复诏本府遣官诣山，以礼发
遣赴阙，赉装钱五万。放辞不起。明年，齐贤出守京兆，
复条陈放操行，请加旌贲。即赐诏曰：“汝隐居丘园，博
通今古，孝悌之行，乡里所推。慕古人之遗荣，挹君子
之常道。屡览守藩之奏，弥彰遁世之风。载渴来仪，副
予延伫。今遣供奉官周旺赍诏召汝赴阙。赐帛百匹、
钱十万。”九月，放至对崇政殿，以幅巾见，命坐与语，询
以民政边事，放曰：“明王之治，爱民而已，惟徐而化之。”
馀皆谦让不对。即日，授左司谏、直昭文馆，赐巾服简
带，馆于都亭驿，大官供膳。翌日，表辞恩命。上知放旧
与陈尧叟游，令尧叟谕意。又谓宰相曰：“朕求茂异，以
广视听，资治道。如放终未乐仕，亦可遂其请也。”中书
传诏放曰：“病居山林，天恩累加礼聘，岩猿溪鸟之性，
固不敢以禄仕为意。然主上虚怀待士，旰食忧人之
心，亦不敢以羁束为念。”遂诏不听其让。数日复召见，
赐绯衣、象简、犀带、银鱼，御制五言诗宠之，赐昭庆坊
第一区，加帷帐什物、银器五百两、钱三十万。中谢日，
赐食学士院，自是屡得召对。六年春，再表谢暂归故
山，诏许其请。将行，又迁起居舍人，命馆阁官宴饯于
琼林苑，上赐七言诗三章，在席皆赋。十月，遣使就山
抚问，图其林泉居处以献，优诏趣其入觐，放以疾未
平为请。景德元年十月来朝，言归山之久，请计月不
受，奉诏特给之。尝因《观书》赋诗，上曰：“放体格高古，闻
其归，私居终日，默坐一室，山水之乐，亦天性也。每所
询问，皆据经以对，颇多裨益，朕优待之，盖以激浮竞
也。”放每至京师，秦、雍生徒多就而受业。二年，擢为右
谏议大夫，表乞嵩少养疾，许之，令河南府检校。召对
资政殿曲宴学士院，王钦若、洎当直学士，舍人、待制
悉预。既罢，又赐宴于钦若直庐，表乞免都门置饯之

区，啖野蔬荞麦，表求太宗御书及经史音疏，悉给焉。
十月，复至，上谓宰相曰：“放比来高尚其事，每所询问，
颇有可采。朝廷虽加爵秩，而未能大用，即物议未厌，
所虑放卷而怀之。”即遣内侍任文庆赍诏谕之曰：“朕
临御寰区，忧勤旰昃，详延茂异，物色隐沦，思访话言，
用熙庶绩。以卿栖心岩窦，屏迹嚣尘，蹑绮皓之遐踪，
有曾、颜之至行，特举贲园之典，果无前习之心。每所
谘询，备详理道，载观敷纳，蔚有材谋，深简朕怀，颇思
大用。然以群情未悉，成命是稽。今四隩来同，万区思
乂，方崇政本，庶厚时风。卿必能斟酌化源，丹青王度，
恢富国彊兵之术，陈制礼作乐之规，返朴还淳，措刑
息讼。辅予不逮，驯至太平，登用机衡，弼成寡昧。卿宜
体兹眷遇，罄乃诚明，叙经国之大猷，述致君之远略，
尽形奏牍，以沃朕心。副凉德之倚毗”，褰外朝之观听，
乃司枢务，式洽至公。放上言曰：“臣读书业文，实自父
师之诲；学古嗜退，本求山水之乐。思率天性，以奉至
道，岂有意于麋鹿，盖无心于绂冕。其所幸者，邦家化
成，疆场兵偃，群黎鼓舞，庶汇胥悦，蒲帛之聘，宠涣岩
谷。君命荐及，肃听祗受。既朝象魏之下，但愧岩林之
贱。奉圣颜于咫尺，聆”德音之教论。列迹侍从，峨冠谏
诤。虽愚者之虑，竭忠规而屡陈；而大君之明，惧瞽言
之无补。今又访以礼乐之制，询其刑政之方，且小器
微材，欲加大用。“盖念沿革之攸宜，历三五而既异，弛
张之体，岂一二而可述。”国家谋建皇极，跻纳富寿，惟
二圣之光宅，总百王之阙漏。岂伊葑菲，敢预论述。方
今德“义宣明，鸾骥戾止，如臣之才，俨尔骈列。伏望洞
知臣之鉴，怜守节之志，俾泛驾无覆压之害，使为器
免溢荡之咎。寝此过听，遂其夙心。况臣首献纳之行，
不为无位；预清闲之对，不为疏隔。又安敢碌碌而依
违，嘿嘿而旷素。愿且齿于谏署，庶少观于朝制。斯亦
否能有适，名器无假。唯兹保全之惠，仰繄仁圣之赐。”
时先俾陈尧叟谕旨，尧叟手笔审其意，放云：“自被聘
召，及迁谏垣，无所补报，为幸多矣。今主上圣明，朝无
阙政，处之显位，则是重增其过。”及览表，上曰：“放能守
分恳让，益可嘉也。”大中祥符元年，命判集贤院。从封
泰山，拜给事中。二年四月，求归山，宴饯于龙图阁，命
学士即席赋诗制序。上作诗卒章云：“我心虚伫日，无
复醉山中。”初，放作诗，尝有“溪上醉眠都不知”之句，故
及之。三年正月，复召赴阙，表乞赐告，手诏优答之，作
歌赐之，乃赍衣服器币，令京兆府每季遣幕职就山
存问。四年正月，复来朝，从祠汾阴，拜工部侍郎。放屡
至阙下，俄复还山。人有诒书嘲其出处之迹，且劝以
弃位居岩谷，放不答。放终身不娶，尤恶嚣杂，故京城
赐第，为择僻处。然禄赐既优，晚节颇饰舆服，于长安
广置良田，岁利甚博。亦有彊市者，遂至争讼，门人族
属，依倚恣横。王嗣宗守京兆，放尝乘醉慢骂之。嗣宗
屡遣人责放不法，仍条上其事。诏工部郎中施护推
究，会赦恩而止。四月求归山，又赐宴遣之。所居山林，
细民多纵樵采，特诏禁止。放遂表徙居嵩山天封观
侧，遣内侍就兴唐观基起第，赐之假，逾百日，续给其
奉。然犹往来终南，按视田亩，每行必给驿乘，在道或
亲诟驿吏，规算粮具之直，时议浸薄之。尝曲宴令群
臣赋诗，杜镐以素不属辞，诵《北山移文》以讥之。上尝
语近臣曰：“放为朕言事甚众，但外廷无知者。”因出所
上《时议》十三篇，其目曰《议道》《议德》《议刑》《议器》《议文武》
《议制度》《议教化》《议赏罚》《议官司》《议军政》《议狱讼》《议征
赋》《议邪正》。八年十一月乙丑，晨兴，忽取前后章疏槁
悉焚之。服道士衣，召诸生会饮于次，酒数行而卒。讣
闻，上甚嗟悼，亲制文，遣内侍朱允中致祭。归葬终南，
赠工部尚书，录其侄《世雍同学究出身》。

按《图画见闻志》：真宗祀汾阴还，驻跸华阴，因登亭望
莲花峰，忽忆种放居是山，亟令中贵人裴愈召之。时
放称疾不应召，上笑而止。因问愈曰：“放在家何为耶？”
愈对曰：“‘臣到放所居时，会放在草厅中看画水牛二
轴’。上顾谓侍臣曰：‘此高尚之士，怡性之物也’。”遂按行
在所见扈从图轴，得四十馀卷，尽令愈往赐之，皆名
踪古迹也。

按《湘山野录》：真宗初，诏种隐君放至阙，以敷对称旨，
上悦，遣中人送中书膳，诸相皆盛服俟其来，种隐君
韦布止长揖而已。杨大年闻之，颇不平，以诗嘲曰：“不
把一言裨万乘，祗又双手揖三公。”上闻之，独召杨曰：
“知卿有诗戏种某。”杨汗浃股栗，不敢匿避。又曰：“卿安
知无一言裨朕乎？”出一皂囊，内有十轴，乃放所奏之
书也。其书曰《十议》，所谓《议道》《议德》《议仁》《议义》《议兵》《议
刑》《议政》《议赋》《议安》《议危》。俾大年观之，从容奏曰：“臣当
翌日负荆谢之。”

真宗西祀回跸，次河中，时长安父老三千人，具表诣
行在乞临幸，且称汉、唐旧都，关河雄固，神祇人民，无
不望天光之下临也。上意未果，召种司谏放以决之。
时种持兄丧于家，既至真庙，携之登鹳鹊楼，与决雍都之幸。种恳奏曰：“大驾此幸，有不便者三。陛下方以
孝治天下，翻事秦汉，侈心封禅群岳，而更临游别都，
久抛宗庙，于孝为阙，此其不便一；其百司供职，仪仗
事繁，晚春蚕麦已登，深费农务，此不便二。精兵重臣，
扈从车跸，京国一空，民心无依，况九庙乎？此陛下深
宜念之。乃其三也。”上作色悚然曰：“臣僚无一语及此
者。”放曰：“近臣但愿扈清跸，行旷典，文颂声，以邀己名，
此陛下当自寤于清衷也。”翌日，传召銮舆还阙临遣，
雍人所幸，宜不允。真宗便欲邀放从驾至京。放乞还
家。上曰：“非久必当召卿。”

种司谏既以三不便之奏谏真宗：“长安之幸，惟大臣
深忌之，必知车辂还阙不久，须召先布所陷之基。”使
其里旧雷有终讽之曰：“非久朝旨必召明逸，慎勿轻
起，当自存隐节，徐宜特削一奏，请觐以问銮驾还阙
之良苦，乃君臣之厚诚也。”种深然之。上还京已渴，伫
与执政议召种之事，大臣奏曰：“种某必辞免，乞陛下
记臣语，久而不召，往往自乞觐，试召之。”诏果不至，辞
曰：“臣父幼亡，伯氏鞠育，誓将三年之丧，以报其德。止
有数月，乞终其制。”上已微惑。后半年，知河阳孙奭果
奏入，具言种某乞诣阙请觐。上大骇，召执政曰：“率如
卿料，何邪？”大臣曰：“臣素知放之所为，视彼山林若桎
梏，盖强隐节以沽誉，岂嘉遁之人耶？请此一觐，亦妄
心狂动，知鼎席将虚，有大用之觊，陛下宜察之。”盖王
文贞且累章求退之时也，由此宠待，遂解札付河阳，
赐种买山银一百两，所请宜不允。是岁遂亡，祥符八
年也。种少时有《潇湘感事》诗曰：“离离江草与江花，往
事洲边一叹嗟。汉傅有才终去国，楚臣无罪亦沈沙。
凄凉野浦飞寒雁，牢落汀祠聚晚鸦。无限清忠归浪
底，滔滔千顷属渔家。”诚先兆也。初种隐君少时，与弟
汶往拜陈希夷搏陈宿戒厨仆。来日，有二客，一客赡
于廊，才旦果至，惟邀放升堂，殷勤眦睨，以一绝赠之
曰：“鉴中有客白髭多，鉴外先生识也么。只少六年年
六十，此中阴德莫蹉跎。”种都不之晓，但屈指以三语
授之曰：“子贵为帝友，而无科名，晚为权贵所陷。”种又
乞《素履》之术。陈曰：“子若寡欲，可满其数。”种因而不娶，
寿六十一。

按《老学庵笔记》：种征君明逸，既隐操不终，虽骤登侍
从，眷礼优渥，然常惧谗嫉。其《寄怀》诗曰：“予生背时性
孤僻，自信己道轻浮名。中途失计被簪绂，目睹宠辱
心潜惊。虽从鹓鸾共班序，常恐青蝇微有声。清风满
壑石田在，终谢吾君甘退耕。”其忧畏如此。又《寄二华
隐者》诗曰：“我本厌虚名，致身天子庭。不终高尚事，有
愧少微星。北阙空追悔，西山羡独醒。秋风旧期约，何
日去冥冥。”然其后卒遭王嗣宗之辱，可以为轻出者
之戒。

按《渑水燕谈录》：“景德中，种放赐号先生，暂还嵩山，真
宗置酒资政殿饯放，侍臣当直者四人预。时所司不
宿具，皆相顾不敢坐，上乃亲定位次，翰林学士晁迥、
资政殿学士王钦若东向，知制诰朱选西向，次迥、待
制戚纶西向，次钦若。放北面对上示客礼。酒半，上赋
七言一章赐放，侍臣皆赋，士夫荣之。”

真宗优礼种放，近世少比。一日登龙图阁，放从行，真
宗垂手援放以上，顾近臣曰：“昔日明皇优李白，御手
调羹。今朕以手援放登阁，厚贤之礼，比前代矣。”真宗
久欲大用，放固辞，乃止。惜夫！

种放少举进士不第，希夷先生谓之曰：“此去逢豹则
止，他日当出于众人。”初莫知其意，故放隐于南山豹
林谷。真宗召见，宠待非常，拜工部侍郎，皆符其言。放
别业在终南山，放学行高古，后生从学者众。性颇嗜
酒，躬耕种秫以自酿。所居有林泉之胜，尤为幽绝。真
宗闻之，遣中使携工图之，开龙图阁，召辅臣观焉。其
后甘棠魏野郊居有幽趣。帝亦遣人图之。放诗云：“幽
居帝尽看。”

按《贵耳集》，种放见陈图南曰：“意谓子有仙风道骨，奈
何尚隔一尘？一尘谓五百年也，他日必白衣作谏议。
然名者古今之美器，造物者深忌于天地间无全名，
子名将起，物必败之。”放晚节果如图南所言。